অগ্নিভ লাহিড়ি

অগ্নিভ লাহিড়ী (২২ আগস্ট ১৯৭৯ – ২০ সেপ্টেম্বর ২০১৬) ছিলেন কলকাতার একজন ভারতীয় এলজিবিটিকিউ সামাজিক কর্মী, যিনি সম্প্রদায়ের ট্রান্সজেন্ডার সদস্যদের স্বার্থে সক্রিয়ভাবে কাজ করতেন। তিনি ২০০১ সালে "পিপল লাইক আস (প্লাস) কলকাতা নামে" একটি বেসরকারি সংস্থা প্রতিষ্ঠা করেন এবং এর নির্বাহী পরিচালক হিসেবে দায়িত্ব পালন করেন। তিনি "নেটওয়ার্ক অফ এশিয়া প্যাসিফিক ইয়ুথ"-এর সাথে নীতি গবেষণা এবং আন্তর্জাতিক প্রচারণার সমন্বয়কারী হিসেবেও যুক্ত ছিলেন।
অগ্নিভ লাহিড়ী ১৯৭৯ সালের ২২শে আগস্ট ভারতের কলকাতায় জন্মগ্রহণ করেন, তিনি জৈবিকভাবে একজন পুরুষ ছিলেন। তাঁর বাবা একজন সরকারি কর্মচারী এবং মা অর্থনীতি বিষয়ে একজন স্কুল-শিক্ষক ছিলেন। বাবা-মায়ের তিন সন্তানের মধ্যে অগ্নিভ সর্বকনিষ্ঠ ছিলেন। তাঁর প্রাথমিক শিক্ষা রামকৃষ্ণ মিশন আবাসিক বিদ্যালয়ে এবং স্নাতকোত্তর পড়াশোনা কলকাতার আশুতোষ কলেজ থেকে হয়েছিল। পরবর্তীতে, তিনি কলকাতা বিশ্ববিদ্যালয় থেকে বাংলা সাহিত্যে স্নাতকোত্তর ডিগ্রি এবং কলকাতার নাগার্জুন বিশ্ববিদ্যালয় থেকে সমাজবিজ্ঞানে আরেকটি স্নাতকোত্তর ডিগ্রি অর্জন করেন এবং মেলবোর্ন বিশ্ববিদ্যালয়ে উচ্চতর পড়াশোনা করেন।
জৈবিকভাবে পুরুষ দেহের মধ্যে যে নারীর আবেগ রাজত্ব করতে পারে, এই উপলব্ধি অগ্নিভর খুব অল্প বয়সেই হয়েছিল। এর কারণে তিনি শিক্ষক এবং সহপাঠীদের কাছ থেকে প্রচুর সমালোচনার শিকার হয়েছিলেন। কিন্তু এই বৈষম্যমূলক আচরণ তাঁকে নিজেকে তৃতীয় লিঙ্গের মানুষ হিসেবে স্বীকার করার সিদ্ধান্ত নিতে বাধা দিতে পারেনি।
অগ্নিভ ২০১৬ সালের ২০শে সেপ্টেম্বর লিভারের ব্যর্থতার কারণে মারা যান বলে জানা গেছে।
১৯৯২ সালে কলকাতায় শুরু হওয়া সমকামী সমর্থন ফোরাম, "প্রাজক-এর" একটি বিভাগ, "প্রত্যয়" নামক একটি ফোরামে যোগদানের মাধ্যমে অগ্নিভ লাহিড়ীর সামাজিক কর্মজীবন শুরু হয়। তিনি "প্রত্যয় আরশি নগর" নামে একটি নিউজলেটারও শুরু করেছিলেন, যাতে কলেজ শিক্ষকদের লেখাও ছিল। নিউজলেটারটি পরে মানসী নামে একটি সংবাদপত্রে পরিণত হয়।
২০০৩ সালের ৭ই ডিসেম্বর একদল লোকের হামলার পর অগ্নিভর সামাজিক কর্মকাণ্ডের সূচনা হয়। তিনি স্থানীয় পুলিশের কাছে অভিযোগ দায়ের করেন, কিন্তু পুলিশ অপরাধীদের বিরুদ্ধে আনুষ্ঠানিক মামলা দায়ের করতে অস্বীকৃতি জানায়। অগ্নিভ এবং তার সহকর্মীরা চেষ্টা চালিয়ে যান এবং প্রাথমিক তথ্য প্রতিবেদন দাখিল করতে সফল হন।
"সেক্সুয়াল কালচার অ্যাণ্ড ইট'স রেলিভেন্স ইন দ্য এরিয়া অফ এইচআইভি ইন্টারভেনশন অ্যাণ্ড প্রিভেনশন প্রোগ্রাম" সম্পর্কিত গবেষণায় সমন্বয়কারী হিসেবে অগ্নিভ "এশিয়া প্যাসিফিক যুব নেটওয়ার্ক"-এর সাথে জড়িত ছিলেন। তিনি এর আগে ২০০২ সালে শিশু কল্যাণে ইউনিসেফ "রোসা"-র, "জেণ্ডার অ্যাণ্ড এইডস ট্রেনিং ইনস্টিটিউট" (জিএটিআই) এবং ইউএনএফপিএ-এর সাথে একজন তরুণ গবেষক হিসেবে সাথে যুক্ত ছিলেন।
"পিপল লাইক আস (প্লাস) কলকাতা"-র নির্বাহী পরিচালক ছিলেন অগ্নিভ। এই সংস্থাটি কলকাতায় দুস্থদের জন্য একটি আশ্রম পরিচালনা করে যার নাম প্রথমা। এরা মানব পাচার এবং অনিরাপদ অভিবাসনের শিকারদের আশ্রয় দেয় এবং তাদের ওপর সহিংসতার বিরুদ্ধে দাঁড়ায়। এই কার্যক্রম জনসাধারণের দৃষ্টি আকর্ষণ করেছে এবং ইউএনএইডস (জাতিসংঘের এইডস প্রোগ্রাম) ৪০০,০০০ এর একটি ছোট অনুদান প্রদান করেছে যার সাহায্যে তিনি রূপান্তরিত লিঙ্গের মানুষদের জন্য "ইন্ডিয়ান নেটওয়ার্ক অফ মেল সেক্স ওয়ার্কার্স" নামে একটি ফোরাম আয়োজন করেছিলেন। ভারতের ১৪টি রাজ্যে এখন এই ফোরামের ২২টি শাখা রয়েছে।
অগ্নিভ লাহিড়ী ২০০০ সালে ট্রান্সজেন্ডার এবং লিঙ্গ বৈচিত্র্যের পুরুষদের জন্য একটি সংগঠন নিয়ে কাজ করা শুরু করেন এবং ২০০১ সালে অনানুষ্ঠানিকভাবে পিপল লাইক আস (প্লাস) কলকাতা নামক সংগঠনটি তৈরি করেন। সংস্থাটি ২০০৩ সালের মার্চ মাসে একটি এনজিও হিসেবে নিবন্ধিত হয়। এই সংস্থাটি লিঙ্গ বৈচিত্র্যের পুরুষদের অধিকারের জন্য একটি সামাজিক ফোরাম হিসেবে কাজ করছে এবং এইচআইভি ও এইডস সম্পর্কিত কার্যক্রমের সাথে জড়িত, সেগুলির মধ্যে কিছু হলো: